ལབ་ཙེ་བཅའ་བའི་སྔོན་འགྲོ་

ལབ་ཙེ་བཅའ་བའི་སྔོན་འགྲོ།

ས་བརྟག་པ་དང་། ས་སློང་བ། ས་སྦྱང་བའམ་འདུལ་བ་བཅས་ཀྱི་སྔོན་འགྲོའི་ཆོ་ག་བསྒྲུབས་ཏེ་ལབ་ཙེ་བཅའ་དགོས།

ས་བརྟག་པ།
དེ་ཡང་། ལབ་ཙེའི་ལོ་རྒྱུས་དང་ཕན་ཡོན་བསྟན་པའི་སྐབས་སུ། ལྷའི་བཙུན་པ་བློ་བཟང་ཤེས་རབ་ནས། རྒྱལ་བོའི་ལབ་ཙེ་རི་རྩེར་བརྩིགས།། རྒྱལ་སྲིད་ཆོས་བཞིན་དར་བ་དང་།། སྲིད་ཞི་ཕྱོགས་བཞིར་བརྟན་པར་མཛད།། བཙན་པོའི་ལབ་ཙེ་གོང་ཁར་བརྩིགས།། བཙན་ཕྱུག་འཕན་གསུམ་འཛོམས་པ་དང་།། ཐབས་ཤེས་གཟུ་དཔང་རྒྱས་པར་མཛད།། རྨང་པོའི་ལབ་ཙེ་རི་ཁེལ་ཀར་བརྩིགས།། རྨང་པོའི་མི་རྒྱུད་གྲོལ་བ་དང་།། མི་ནོར་ཟས་གསུམ་འཕེལ་བར་མཛད།། ཕྱུག་པོའི་ལབ་ཙེ་འཕྲང་ཁར་བརྩིགས།། མི་ནད་ཡམས་ནད་ཆད་པ་དང་།། བདེ་སྐྱིད་དགེ་བ་རྒྱས་པར་མཛད།། ཅེས་པ་དང་། ཞྭ་དམར་པ་དགེ་འདུན་བསྟན་འཛིན་རྒྱ་མཚོས་མཛད་པའི་ལབ་ཙེའི་མཆོད་ཆོག་ཏུ། བཙན་པོའི་ལབ་ཙེ་རི་ཡི་རྩེ་མོ་དང་།། འཕན་པོའི་ལབ་ཙེ་རི་ཡི་ཁེལ་ཁ་སྟེ།། ཕྱུག་པོའི་ལབ་ཙེ་རི་ཤོད་ཀླུང་དུ་བརྩིགས།། ཡུལ་མིའི་བཙན་ཕྱུག་འཕན་གསུམ་དར་བར་བྱས།། ཞེས་པ་དང་། གཞན་ཉང་སྐྱེས་སྣང་མཛད་རྡོ་རྗེ་སོགས་ཀྱིས། ཀྱེ་ཏི་རི་བོའི་རྩེ་མོ་དང་།། ལབ་ཙེ་རི་བོའི་སྐེད་ནས་ཏེ།།  དཔའ་མཁར་རི་བོའི་འདབས་སུ་བརྩིགས།།  ཞེས་པ་སོགས་ལས་ཀྱང་ཤུགས་ཀྱི་བསྟན་དོན་དང་་ལབ་ཙེ་དངོས་སུ་བརྩིགས་པ་ལ་སྦྱོར་དངོས་རྗེས་གསུམ་གྱི་གོ་རིམ་གཏན་འཁེལ་དུ་ཡོད་པ་ལ་བསམ་གཞིག་མི་བྱེད་པར་ངོས་ཐད་ཀྱི་ས་གནས་གཅིག་པུ་གཙོར་བཟུང་སྟེ་ལབ་ཙེ་བརྩིགས་སྲོལ་ཕལ་ཆེར་མེད། དེའི་ཕྱིར། གཟའ་སྐར་འཕྲོད་སྦྱོར་ལེགས་པའི་དགེ་བའི་ཉིན་ཞིག་བདམས་ཏེ།ས་དཔྱད་ཀྱི་གཞུང་ལྟར། ཀ་བཞི་སྲུང་བཞི་ཚང་བ་སྤྱི་ལ་དགོས།། དགོན་སྡེ་རི་ཁྲོད་རྒྱལ་ཁབ་བློན་པོའི་གྲོང་།། གྲོང་ཁྱེར་ཆུང་འབྲིང་ཆེ་གསུམ་གནས་པའི་གཞིར།། ས་ཡི་དགེ་བཅུ་དག་ཀྱང་ཚང་བ་གཅེས།། ལྷ་ཁང་ཚྭ་ཁང་སྐུ་འབུམ་རྡོ་འབུམ་དང་།། གཏེར་སྦ་དཔའ་མཁར་ལབ་ཙེ་དུར་ཁྲོད་སོགས།། ས་ཡི་དགེ་བཅུ་ཚང་བ་མི་དགོས་ལ།། གཞན་རྣམས་ཕལ་ཆེར་ཀུན་ལ་ཐུན་མོང་ངོ་།། ཞེས་པ་དང་། གཞན་གསས་མཁར་ལྷ་ཐོ་བརྩིགས་པའི་ས།། རི་ཡི་རྩེ་རུ་བརྩིགས་མི་བརྩིགས།། གཞི་བདག་དང་ལེན་མི་ལེན་ཡོད།། དེ་ཕྱིར་རྩེ་རུ་བརྩིགས་མི་བྱ།། རི་ཡི་རྩེ་ལྐོག་དཀྱིལ་ཙམ་གྱི།། ས་དྲག་མེད་ཅིང་ས་དཔལ་བཟང་།། དེ་རུ་བརྩིགས་ན་ཉེས་འགལ་མེད།། མཎྜལ་མཆོད་འབུལ་ཚུལ་དུ་འོང་།། དེ་རྣམས་ཕྱི་ཡི་ས་དཔྱད་ཡིན།།ཞེས་གསུངས་ཡོད་པ་ལྟར་ས་གཞི་བརྟག་བསླང་སྦྱང་གསུམ་སོགས་ཀྱི་སྔོན་འགྲོ་བསྒྲུབས་རྗེས། མུ་མཐུད་དུ《ས་བརྟག་བསླང་སྦྱང་གསུམ་བུམ་གཏེར་དང་བཅས་པའི་ལག་ལེན་མདོར་བསྡུས་ཨུཏྤལ་ཆུན་པོ》ཞེས་བྱ་བའི་ལག་ལེན་ལྟར།  གཞི་བདག་སོགས་ལ་གཏོར་མ་དང་བསང་བཏང་ལ། དེ་རྗེས་རང་ལྷའི་ང་རྒྱལ་ལ་གནས་པས་བདུད་རྩི་འཁྱིལ་བའི་སྔགས་བཟླ་བཞིན་ཞེང་མཐོ་གང་ངམ་ཁྲི་གང་ཙམ་གྱི་ཁུང་བུ་བརྐོས་ཏེ།  དེ་མ་ཐག་དེ་ཉིད་ཀྱིས་སླར་ཁུང་བུ་དེ་བཀབ་པས། ས་ལྷག་ན་མཆོག་ལ།   མ་ཁེངས་ན་མི་རུང་བ་དང་།  དེ་མིན་ཁུང་བུ་བཀང་བ་དེ་འཁྱིལ་བའི་སྔགས་བརྗོད་ཅིང་སླར་མཐོ་གང་བརྐོས་ནས་ཆུས་བཀང་ལ་འབྲུ་གསུམ་བཟླ་བཞིན་དུ་ཤར་དུ་མྱུར་ཙམ་གོམ་པ་བརྒྱད་སོང་ནས་ལོག་འོང་སྟེ་བལྟས་པས་ཆུས་བཀང་ཡོད་པའམ། ཕྱེད་ལྷག་ཙམ་ཡོད་ལ་གཡས་སུ་འཁོར་བའམ་མི་འཁོར་ནའང་རུང་། སྐམ་པའམ་ཉུང་ཙམ་ཡོད་པ་དང་། ཡང་ན་གཡོན་དུ་འཁོར་ན་གཞི་དེར་བརྩམས་མི་རུང་ལ།  ཡང་རུང་བའི་མཚན་མ་མཐོང་ཡང་ཆུ་སྒྲ་དང་བཅས་བགེགས་ཡོད་པས་འཁྱིལ་བའི་སྔགས་ཀྱིས་བསྐྲད་དགོས་པ་སོགས་ཀྱི་བླང་བྱ་ལྟར་ཆོ་གའི་རིམ་པ་དང་པོ་སྟེ་ཡོངས་གྲགས་སུ་ས་ལ་ལྟ་བ་ཞེས་པ་དེ་ནན་ཏན་དུ་བསྒྲུབས་པར་བྱས་པའོ།།

ས་སློང་བ།
ཆོ་ག་འདི་ནི་གོང་དུ་སོང་བའི་ས་བརྟག་གི་བྱ་བྱེད་ཆ་ཚང་སོང་ནས་ས་གང་གཏན་ལ་ཕབ་རྗེས་ཡུལ་དེའི་ས་བདག་གནས་བདག་ལ་སློང་བའི་ཆོ་ག་སྟེ།《ས་དཔྱད་ཕྱོགས་བསྒྲིགས》སུ།  བསླང་བ་ལའང་གཉིས་ཏེ། མངོན་པ་དང་། མི་མངོན་པ་ལས་བསླང་བའོ།། ཞེས་པ་ལྟར།  ལབ་ཙེ་བརྩིགས་པའི་ས་ནི་སྔ་ས་ནས་ཡུལ་དཔོན་ནམ་མི་གཞན་གྱིས་ས་དེ་བདག་ཏུ་བཟུང་ཡོད་པ་ལས་ཉོས་པའམ་བསླངས་ནས་གནང་བ་ཐོབ་པར་བྱས་རྗེས། གདན་ཞུ་ལག་ལེན་པ་རྣམ་པས་ས་དེ་ལ་གནས་པའི་གཞི་བདག་ལ་གནང་བ་ཞུ་བ་སྟེ། གནས་དེར་སྟེགས་ཀྱི་ཁར་ཆུ་གཉིས་ཉེར་བཤམས་ལ། སྐྱབས་སེམས་སྔོན་དུ་བཏང་སྟེ། རང་ཉིད་སྐད་ཅིག་གི་འཕགས་པ་ཐུགས་རྗེ་ཆེན་པོའམ་རང་གི་ལྷག་པའི་ལྷ་གང་ཡང་རུང་བར་གྱུར་པར་བསམ་སྟེ། མཆོད་གཏོར་རྣམས། སྔགས་ཀྱིས་བསང་ཞིང་སྦྱངས། སྟོང་བའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཞུ་བ་ལས་བྱུང་བའི་མཆོད་གཏོར་རྣམས་བདུད་རྩིའི་རྒྱ་མཚོ་ཆེན་པོར་གྱུར། དེ་ནས། ཨོཾ་ཨཱ་ཧྰུཾ། ལན་གསུམ་བརྗོད་དེ་བྱིན་གྱིས་རླབས། རང་གི་ཐུགས་ཀའི་ཧྰུཾ་གི་འོད་ཟེར་གྱིས་ས་བདག་ཞིང་སྐྱོང་ཀླུ་སོགས་ཐམས་ཅད་འཁོར་དང་བཅས་པ་སྤྱན་དྲངས་ཏེ་མདུན་དུ་བསུ་ལ། དེ་ནས་གཏོར་བསྔོའི་སྔགས་སོགས་ཟློ་ཞིང་མཆོད་གཏོར་འབུལ་བར་བྱས་ཏེ། དྲིལ་སིལ་དང་བཅས་པས། གང་དག་འདི་གནས་ལྷ་དང་ཀླུ།། གནོད་སྦྱིན་སྲིན་པོའམ་ནི་གཞན།། དེ་དག་རྣམས་ལ་ས་འདི་ནི།། བདག་ཞུ་ཁྱེད་ཀྱིས་སྩལ་དུ་གསོལ།། འདིར་ནི་ཚོགས་བསགས་རྟེན་བཞེངས་ཕྱིར།། ས་བརྐོ་རྡོ་སློག་ཤིང་གཅོད་ལ།། ཕྲག་དོག་གང་ཡང་མི་བྱེད་ཅིང་།། ཕོག་ཐུག་ཉེས་ཀུན་ཞི་བར་མཛོད།། ཅེས་ལན་གསུམ་གྱིས་གསོལ་བ་བཏབ་ཅིང་། རྡོ་རྗེ་རྩེ་གསུམ་པའི་ཕྱག་རྒྱ་ས་ལ་ལན་གསུམ་བརྡབས་པ་དང་། ཡང་ན། རྡོ་རྗེ་གསོར་ཞིང་གཡོན་པས་དྲིལ་བུ་དཀྲོལ་ལ། སྐྱོབ་པ་སངས་རྒྱས་ཐམས་ཅད་ཀྱི།། སྤྱོད་པའི་ཚུལ་དང་ཁྱད་པར་དུ།། ས་དང་ཕ་རོལ་ཕྱིན་རྣམས་ལ།། ལྷ་མོ་ཁྱོད་ནི་དཔང་དུ་གྱུར།། སྐྱོབ་པ་ཤཱཀྱ་སེང་གེ་ཡིས།། ཇི་ལྟར་བདུད་ཀྱི་དཔུང་བཅོམ་པ།། དེ་ལྟར་བདག་གིས་བདུད་བགེགས་སྟོབས།། བཅོས་ནས་ཚོགས་བསགས་རྟེན་གསུམ་བཞེངས།། ཞེས་པ་ལྟ་བུ་ས་སློང་བའི་ཞུ་འབོད་ལན་གསུམ་བརྗོད་དེ། ས་སློང་བར་བྱེད་ལ་ས་ནི་ཚོགས་རྟེན་གང་རུང་བཞེངས་མཁན་དེར་འཐོབ་མིན་ལ་ཐེ་ཚོམ་གཏན་ནས་བྱེད་རྒྱུ་ཡོད་པ་མེད་པ་རེད།

ས་སྦྱང་བའམ་འདུལ་བ།
ཆོ་ག་འདི་ནི་རྟེན་གསུམ་སོགས་མ་བཞེངས་པའི་ཡས་ཀྱི་གྲ་སྒྲིག་སྟེ།     ཕྱིའི་སྔོན་འགྲོ་ནང་གི་རྗེས་མ་ཡིན་ལ། འདི་བསྒྲུབས་ཚར་པ་ནས་བཟུང་། ལས་ཀ་པ་རྣམས་ཀྱང་ལག་ལེན་པ་དང་བཟོ་བཀོད་པའི་བཀོད་སྒྲིག་ལྟར་ལས་ཀ་བྱེད་པའི་མགོ་བརྩམས་པ་རེད།  དེ་ཡང་ཆོ་ག་འདི་ལ་རྒྱས་འབྲིང་བསྡུས་གསུམ་དུ་ཡོད་པས་འདིར་སྣེ་སྟོན་པ་ཙམ་དང་སྟབས་བདེ་བའི་ཕྱིར་མདོ་ཙམ་བཀོད་ན།《ས་དཔྱད་ཕྱོགས་བསྒྲིགས》སུ།   ས་སྦྱང་བ་ལ་གསུམ། ས་བརྐོས་ནས་སྦྱང་བ། རྫས་སྔགས་ཏིང་འཛིན་གསུམ་གྱིས་སྦྱང་བ།  བླ་མེད་ཀྱིས་སྦྱང་བའོ།། ས་བརྐོས་ནས་སྦྱང་བ་ལ་ས་བརྐོས་ཏེ་ཟུག་རྔུ་བསལ་ནས་སྦྱང་བ་དང་། ལྟོ་འཕྱེ་བརྟག་ནས་བརྐོས་ཏེ་སྦྱང་བ་སྟེ།  གང་དུ་བྱེད་པའི་སའི་གཞི་ཁྱོན་ལས་ཅི་ཙམ་དགོས་པའི་ཚད་དང་ཤིན་ཏུ་འཚམ་པ་ཞིག་བརྐོས་ཏེ། རུས་པ།  གྱོ་དུམ། ཐལ་ཐ། སྡོང་དུམ། ཚེར་མ། ཕུབ་མ། རྡོ་སོལ་ལ་སོགས་པའི་ཟུག་རྔུ་གང་ཡོད་བསལ་ནས། ས་ལྷག་མ་དེ་ཉིད་དྲི་ཞིམ་པོའི་ཆུ་དང་སྦྱར་ནས་དོང་དེ་བཀབ་ཅིང་།ས་དེས་མ་བཀང་ན་ས་གཞན་ཟུག་རྔུ་མེད་པ་སྣོན་པའོ།། གལ་ཏེ་ས་བསལ་བྱས་ཀྱང་བསལ་བྱ་མང་དྲགས་ན་ལག་པས་ས་ལ་རེག་ཅིང་སྔགས་བཟླས་ཏེ་ཉེས་པ་སེལ་བར་བྱེད་དོ།།
དེ་ནས་རང་ཉིད་སྐད་ཅིག་གིས་བགེགས་མཐར་བྱེད་དུ་གྱུར་བའི་ཐུགས་ཀའི་ས་བོན་གྱི་འོད་ཟེར་གྱིས་བགེགས་ཐམས་ཅད་མདུན་དུ་བཀུགས་པར་སེམས་ཤིང་། མཆོད་གཏོར་འབུལ་ལ་བྱིན་གྱིས་བརླབས་པའི་སྔགས་སོགས་བཟླས་ཏེ། གནས་འདིར་རྟེན་གསུམ་བཞེང་བ་ལ་བར་དུ་གཅོད་པའི་བགེགས་ཀྱི་ཚོགས་གང་ཡིན་པ་ཐམས་ཅད་གཏོར་མ་འདིས་ཚིམ་པར་གྱིས་ལ། ཞེས་པ་དང་། མཇུག་མཐར། སུམ་བྷ་ནི་བརྗོད་དེ། གུ་གུལ་གྱིས་བདུག་ཅིང་།  ཡུངས་ཀར་གྱིས་བྲབ། རོལ་མོ་དྲག་ཏུ་བྱ་བ་སྟེ། ཞི་བ་དང་། ཞི་དྲག་ཕྱེད་མ་དང་། དྲག་པས་རིམ་བཞིན་བགེགས་སྦྱང་ངོ་།།